Сокал (замак)

Замак Сокал існаваў у XVI ст. каля вёскі Сакалішча (цяпер Расонскі раён, Беларусь). Збудаваны ў 1566 г. падчас Лівонскай вайны па загадзе Івана IV Грознага як парубежная крэпасць. Аблога замка Сокал у 1579 г. завяршылася ўзяццем яго войскамі караля Стэфана Баторыя і яго поўным разбурэннем.

 Апісанне 
Планіроўка і памеры замка вызначаліся мысам пры зліцці рэк Дрыса і Нішча. Паўавальны ў плане замак, разгорнуты паўавальнай часткай у бок стрэлкі мыса, меў 10 вежаў, якія былі падзелены на 2-3 яруса і мелі баявыя памяшканні і амбразуры. 4 вежы былі чатырохвугольнымі і завяршаліся двухсхільным дахам. Астатнія вежы былі васьмівугольнымі, з высокім шатровым дахам. Вежы стаялі на высокіх насыпах і злучаліся абарончымі сценамі. У сцяне, процілеглай закругленай частцы, размяшчаліся арачная брама пад двухсхільным дахам і дзвюма байніцамі па баках. Густая драўляная забудова дзяцінца займала амаль палову яго тэрыторыі. Цэнтрам замкавай кампазіцыі была царква на невялікай плошчы, якую атачалі прамавугольныя ў плане хаты. Вылучаліся два вежападобныя збудаванні: адно з іх з купальным завяршэннем мела рэнесансныя рысы.

Замак адлюстраваны на гравюры, зробленай па малюнку С. Пахалавіцкага (1579 г.).

 Літаратура 

 Якімовіч Ю. Замак Сокал / Вялікае княства Літоўскае: энцыклапедыя. У 2 т. Т. 2. Мн.: БелЭн, 2006. — 792 с. — С. 618—619.


 Спасылкі 


Катэгорыя:Замкі Беларусі
Катэгорыя:Сакалішча
Катэгорыя:З’явіліся ў 1566 годзе
Катэгорыя:Лівонская вайна
Катэгорыя:Зніклі ў 1579 годзе
Катэгорыя:Археалагічныя аб’екты Расонскага раёна
Катэгорыя:1566 год у Беларусі